Euroopan keskuspankin suuntaviivat, annettu 26 päivänä huhtikuuta 2001, Euroopan laajuisesta automatisoidusta reaaliaikaisesta bruttomaksujärjestelmästä (Target) (EKP/2001/3)



Virallinen lehti nro L 140 , 24/05/2001 s. 0072 - 0086



Euroopan keskuspankin suuntaviivat, annettu 26 päivänä huhtikuuta 2001, Euroopan laajuisesta automatisoidusta reaaliaikaisesta bruttomaksujärjestelmästä (Target) (EKP/2001/3) (2001/401/EY) EUROOPAN KESKUSPANKIN NEUVOSTO, joka ottaa huomioon Euroopan yhteisön perustamissopimuksen (jäljempänä "perustamissopimus") ja erityisesti sen 105 artiklan 2 kohdan ensimmäisen ja neljännen luetelmakohdan ja Euroopan keskuspankkijärjestelmän ja Euroopan keskuspankin perussäännön (jäljempänä "perussääntö") 3.1, 12.1, 14.3, 17, 18 ja 22 artiklan, sekä katsoo seuraavaa: (1) Perustamissopimuksen 105 artiklan 2 kohdan ensimmäisessä luetelmakohdassa ja perussäännön 3.1 artiklan ensimmäisessä luetelmakohdassa edellytetään Euroopan keskuspankkijärjestelmän (EKPJ) määrittelevän ja toteuttavan yhteisön rahapolitiikan. (2) Perustamissopimuksen 105 artiklan 2 kohdan neljännessä luetelmakohdassa ja perussäännön 3.1 artiklan neljännessä luetelmakohdassa valtuutetaan Euroopan keskuspankki (EKP) ja kansalliset keskuspankit edistämään maksujärjestelmien moitteetonta toimintaa. (3) Perussäännön 22 artiklassa annetaan EKP:n ja kansallisten keskuspankkien tehtäväksi tarjota järjestelyjä tehokkaiden ja varmojen selvitys- ja maksujärjestelmien luomiseksi yhteisössä ja muiden maiden kanssa. (4) Yhteisen rahapolitiikan saavuttaminen edellyttää maksujärjestelmiä, joiden välityksellä kansallisten keskuspankkien ja luottolaitosten väliset rahapoliittiset operaatiot voidaan toteuttaa viipymättä ja turvallisesti ja jotka edistävät rahamarkkinoiden yhtenäisyyttä euroalueella. (5) Näiden tavoitteiden saavuttaminen edellyttää sellaista maksujärjestelmää, joka on erittäin turvallinen ja jonka käsittelyajat ovat hyvin lyhyet ja kustannukset alhaiset. (6) Targetin perustana ovat säädökset, joita on sovellettu talous- ja rahaliiton (EMU) kolmannen vaiheen alkamispäivästä alkaen. Näillä suuntaviivoilla korvataan Euroopan laajuisesta automatisoidusta reaaliaikaisesta bruttomaksujärjestelmästä (Target) 3 päivänä lokakuuta 2000 annetut suuntaviivat EKP/2000/9. (7) Nämä suuntaviivat julkaistaan noudattaen avoimuutta suosivaa periaatetta, jonka mukaan EKP:n säädökset julkaistaan virallisesti. Näihin suuntaviivoihin ei sisällytetä tiettyjä muita EKPJ:n voimassa olevia turvallisuutta, rahoitusta ja muita EKPJ:n toiminnallisia tai sisäisiä asioita koskevia järjestelyjä. (8) Perussäännön 12.1 ja 14.3 artiklan mukaan EKP:n suuntaviivat ovat erottamaton osa yhteisön lainsäädäntöä, ON HYVÄKSYNYT NÄMÄ SUUNTAVIIVAT: 1 artikla Määritelmät 1. Näissä suuntaviivoissa tarkoitetaan - "kansallisilla RTGS-järjestelmillä" reaaliaikaisia bruttomaksujärjestelmiä, jotka muodostavat Targetin, sellaisina kuin ne on yksilöity näiden suuntaviivojen liitteessä I, - "EKP:n maksumekanismilla" EKP:ssä käyttöön otettuja maksujärjestelyjä, jotka on liitetty Targettiin i) EKP:ssä olevien tilien välisten maksujen suorittamiseksi sekä ii) EKP:ssä ja kansallisissa keskuspankeissa olevien tilien välisten maksujen suorittamiseksi Targetin välityksellä, - "yhteenkytkennällä" (Interlinking järjestelmä) teknisiä infrastruktuureja, tyyppiominaisuuksia ja menettelytapoja, jotka otetaan käyttöön tai joita mukautetaan kussakin kansallisessa RTGS-järjestelmässä ja EKP:n maksumekanismissa maiden välisen maksuliikenteen hoitamiseksi Targetin välityksellä, - "osallistujilla" yhteisöjä, joilla on suora pääsy kansalliseen RTGS järjestelmään ja joilla on RTGS-tili kyseisessä kansallisessa keskuspankissa (tai EKP:n maksumekanismin yhteydessä EKP:ssä), ja niihin kuuluu tällainen kansallinen keskuspankki tai EKP joko maksunvälittäjän ominaisuudessa tai muutoin, - "rahaliittoon osallistuvilla jäsenvaltioilla" kaikkia jäsenvaltioita, jotka ovat ottaneet käyttöön yhteisen rahan perustamissopimuksen mukaisesti, - "kansallisilla keskuspankeilla" niiden jäsenvaltioiden kansallisia keskuspankkeja, jotka ovat ottaneet käyttöön yhteisen rahan perustamissopimuksen mukaisesti, - "eurojärjestelmällä" EKP:tä ja niiden jäsenvaltioiden kansallisia keskuspankkeja, jotka ovat ottaneet käyttöön yhteisen rahan perustamissopimuksen mukaisesti, - "verkkopalvelujen tarjoajalla" yritystä, jonka EKP on valinnut tarjoamaan tietoverkkoyhteydet yhteenkytkemistä varten, - "kansallisten keskuspankkien keskinäisillä tileillä" tilejä, joita kukin kansallinen keskuspankki ja EKP avaavat toisiaan varten omassa kirjanpidossaan maiden välisiä Target-maksuja varten; kunkin kansallisten keskuspankkien keskinäisen tilin haltijana on EKP tai kansallinen keskuspankki, jonka nimiin tili on avattu, - "kotimaisilla maksuilla" yhden kansallisen RTGS-järjestelmän tai EKP:n maksumekanismin piirissä suoritettuja tai suoritettavia maksuja, - "maiden välisillä maksuilla" kahden kansallisen RTGS-järjestelmän tai kansallisen RTGS-järjestelmän ja EKP:n maksumekanismin välillä suoritettuja tai suoritettavia maksuja, - "RTGS-säännöillä" säädöksiä ja/tai sopimusehtoja, joita sovelletaan kansallisiin RTGS-järjestelmiin, - "RTGS-tilillä" tiliä (tai, siltä osin kuin se on sallittua kyseisten asiaa koskevien RTGS-sääntöjen mukaan, mitä tahansa yhteistilien ryhmää sillä edellytyksellä, että kaikki tilinhaltijat ovat laiminlyöntitapauksessa yhteisvastuussa RTGS-järjestelmään nähden), joka avataan osallistujan nimiin kansallisen keskuspankin tai EKP:n kirjanpidossa ja jolla kotimaiset ja/tai maiden väliset maksut käsitellään, - "maksumääräyksellä" osallistujan sovellettavien RTGS-sääntöjen mukaisesti antamaa käskyä asettaa vastaanottavan osapuolen, mukaan lukien kansallinen keskuspankki tai EKP, käytettäväksi tietty rahamäärä tekemällä kirjaus RTGS-tilille, - "lähettävällä osapuolella" osallistujaa, joka on aloittanut maksuprosessin antamalla maksumääräyksen, - "lähettävällä kansallisella keskuspankilla / EKP:llä" EKP:tä tai kansallista keskuspankkia, jossa lähettävällä osapuolella on RTGS-tili, - "vastaanottavalla osapuolella" osallistujaa, jonka lähettävä osapuoli on nimennyt siksi osallistujaksi, jonka RTGS-tilille asiaa koskevassa maksumääräyksessä yksilöity summa on hyvitettävä, - "vastaanottavalla kansallisella keskuspankilla / EKP:llä" EKP:tä tai kansallista keskuspankkia, jossa vastaanottavalla osapuolella on RTGS-tili, - "ETA:lla" Euroopan talousaluetta, sellaisena kuin se on määritelty Euroopan yhteisön ja sen jäsenvaltioiden sekä Euroopan vapaakauppajärjestön jäsenvaltioiden välillä Euroopan talousalueesta 2 päivänä toukokuuta 1992 tehdyssä sopimuksessa, sellaisena kuin se on muutettuna Euroopan talousalueesta tehdyn sopimuksen muuttamisesta 17 päivänä maaliskuuta 1993 tehdyllä pöytäkirjalla, - "etäosallistujalla" ETA-maahan sijoittautunutta laitosta, joka osallistuu suoraan EU:n (toisen) jäsenvaltion ("isäntäjäsenvaltio") kansalliseen RTGS-järjestelmään ja jolla on tätä tarkoitusta varten euromääräinen RTGS-tili omissa nimissään isäntäjäsenvaltion kansallisessa keskuspankissa, ilman että sen on välttämättä pitänyt perustaa sivukonttoria isäntäjäsenvaltioon, - "välillisellä osallistujalla" laitosta, jolla ei ole omaa RTGS-tiliä mutta joka on siitä huolimatta kansallisen RTGS-järjestelmän hyväksymä ja sen RTGS-sääntöjen alainen ja jolle voidaan osoittaa suoraan maksuja Targetin välityksellä; kaikki välillisen osallistujan maksut käsitellään sen osallistujan (sellaisena kuin se on määritelty edellä tämän 1 artiklan neljännessä luetelmakohdassa) tilille, joka on suostunut edustamaan välillistä osallistujaa, - "päivänsisäisellä luotolla" luottoa, joka myönnetään ja maksetaan takaisin yhden pankkipäivän kuluessa, - "maksuvalmiusjärjestelmällä" eurojärjestelmän hallinnoimaa maksuvalmiusluottoa ja talletusmahdollisuutta, - "maksuvalmiusluoton korolla" korkoa, jota sovelletaan eurojärjestelmän maksuvalmiusluottoon, - "talletuskorolla" korkoa, jota sovelletaan eurojärjestelmän talletusmahdollisuuteen, - "perusrahoitusoperaatioiden korolla" vaihtuvaa marginaalikorkoa, jota sovelletaan eurojärjestelmän viimeisimpään perusrahoitusoperaatioon; marginaalikorolla tarkoitetaan huutokaupassa viimeiseksi hyväksytyn tarjouksen korkoa, - "kirjeenvaihtajakeskuspankkimallilla" toisessa jäsenvaltiossa olevien vakuuksien käyttämistä koskevaa mallia, sellaisena kuin EKPJ on ottanut sen käyttöön, - "katevarausmenettelyllä" menettelyä, jonka mukaisesti talletettuina olevat varat tai käytettävissä oleva luotto korvamerkitään, jolloin ne ovat käytettävissä ainoastaan kyseisen maksumääräyksen suorittamista varten sen varmistamiseksi, että korvamerkityt käyttövarat tai käytettävissä oleva luotto käytetään kyseisen maksumääräyksen suorittamiseen; varojen tai käytettävissä olevan luoton korvamerkitsemisestä käytetään näissä suuntaviivoissa nimitystä "katevaraus", - "lopullisuudella" tai "lopullisella" tarkoitetaan, että lähettävä kansallinen keskuspankki / EKP, lähettävä osapuoli tai mikään kolmas osapuoli ei voi peruuttaa, palauttaa eikä tehdä mitättömäksi maksumääräystä edes siinä tapauksessa, että osallistuja on ajautunut maksukyvyttömyysmenettelyyn, paitsi jos kyseisessä suorituksessa tai kyseisissä suorituksessa taikka maksumääräyksessä tai -määräyksissä on puutteellisuuksia, jotka johtuvat rikoksista tai petoksista (jolloin petoksin luetaan myös velkojan suosiminen ja alihintaan tapahtuneet suoritukset epäilyksenalaisina ajanjaksoina maksukyvyttömyystapauksissa) sillä edellytyksellä, että toimivaltainen tuomioistuin tai jokin muu toimivaltainen riitoja ratkaiseva elin on päättänyt tästä yksittäistapauksen osalta, tai jotka johtuvat virheestä, - "kansallisen RTGS-järjestelmän toimintahäiriöllä" tai "Targetin toimintahäiriöllä" tai "toimintahäiriöllä" teknisiä vaikeuksia, puutteita tai vikoja teknisessä infrastruktuurissa ja/tai jonkin kansallisen RTGS-järjestelmän tietokonejärjestelmissä tai EKP:n maksumekanismissa tai yhteenkytkentää varten käytetyissä tietoverkkoyhteyksissä tai jossain johonkin kansalliseen RTGS-järjestelmään tai EKP:n maksumekanismiin tai yhteenkytkentään liittyvässä tapahtumassa, kun maksumääräysten käsittelyn suorittaminen ja loppuunsaattaminen samana päivänä Targetissa on niiden vuoksi mahdotonta; määritelmä kattaa myös ne tapaukset, joissa toimintahäiriö sattuu samanaikaisesti useammassa kuin yhdessä kansallisessa RTGS-järjestelmässä (esimerkiksi verkkopalvelujen tarjoajaan liittyvän vian vuoksi), - "Target-korvausjärjestelmällä" tai "korvausjärjestelmällä" tai "järjestelmällä" tarkoitetaan järjestelmää, jonka mukaan maksetaan korvauksia näiden suuntaviivojen 3 artiklan h kohdassa tarkoitetuissa Targetin toimintahäiriötapauksissa. 2. EKP:n neuvosto voi muuttaa näiden suuntaviivojen liitteitä. EKP:n neuvosto voi hyväksyä Targetia varten teknisiä määräyksiä ja erittelyjä sisältäviä lisäasiakirjoja. Tällaiset muutokset ja lisäasiakirjat tulevat voimaan erottamatomana osana näitä suuntaviivoja EKP:n neuvoston määräämänä päivänä sen jälkeen, kun asiasta on ilmoitettu kansallisille keskuspankeille. 2 artikla Targetin kuvaus 1. Euroopan laajuinen, automatisoitu reaaliaikainen bruttomaksujärjestelmä otetaan käyttöön euromääräisen maksuliikenteen reaaliaikaiseksi bruttomaksujärjestelmäksi. Target muodostuu kansallisista RTGS-järjestelmistä, EKP:n maksumekanismista ja nämä toisiinsa kytkevästä Interlinking-järjestelmästä, ja se on otettu käyttöön Targetista 16 päivänä marraskuuta 1998 annetuilla suuntaviivoilla EKP/1998/NP13, sellaisina kuin ne ovat muutettuina. Nämä suuntaviivat kumottiin ja korvattiin suuntaviivoilla EKP/2000/NP9. Targetiin sovelletaan tästä lähtien näitä suuntaviivoja. 2. Niiden EU:n jäsenvaltioiden RTGS-järjestelmät, jotka olivat EU:n jäseniä EMUn kolmannen vaiheen alkaessa mutta jotka eivät ole ottaneet käyttöön yhteistä rahaa, voidaan liittää Targetiin, kunhan tällaiset RTGS-järjestelmät täyttävät näiden suuntaviivojen 3 artiklassa esitetyt yhteisiä ominaisuuksia koskevat vähimmäisvaatimukset ja kykenevät käsittelemään euroa ulkomaan valuuttana niiden oman kansallisen valuutan rinnalla. Kaikki liitännät Targetiin edellyttävät sopimusta, jossa kyseiset kansalliset keskuspankit suostuvat noudattamaan näissä suuntaviivoissa tarkoitettuja Targetin sääntöjä ja menettelytapoja (tarvittavine erittelyineen ja muutoksineen, joihin kyseisessä sopimuksessa viitataan). 3 artikla Kansallisten RTGS-järjestelmien yhteisiä ominaisuuksia koskevat vähimmäisvaatimukset Kukin kansallinen keskuspankki varmistaa, että sen kansallinen RTGS-järjestelmä on ominaisuuksiltaan seuraavien vaatimusten mukainen. a) Pääsyehdot 1. Ainoastaan valvonnan alaisena olevat luottolaitokset, sellaisina kuin ne on määritelty luottolaitosten liiketoiminnan aloittamisesta ja harjoittamisesta 20 päivänä maaliskuuta 2000 annetun Euroopan parlamentin ja neuvoston direktiivin 2000/12/EY(1) 1 artiklan 1 kohdassa, joilla on toimilupa Euroopan talousalueella, hyväksytään osallistujiksi kansalliseen RTGS-järjestelmään. Poikkeuksellisesti ja sanotun vaikuttamatta näiden suuntaviivojen 7 artiklan 1 kohdan säännöksiin seuraavat yhteisöt voidaan myös hyväksyä osallistujiksi kansalliseen RTGS järjestelmään asianomaisen kansallisen keskuspankin luvalla: i) jäsenvaltioiden keskus- tai aluehallinnon valtiokonttorit, jotka toimivat rahamarkkinoilla; ii) jäsenvaltioiden julkisen sektorin elimet, joilla on lupa pitää asiakastilejä; näissä suuntaviivoissa "julkisella sektorilla" tarkoitetaan samaa kuin perustamissopimuksen 104 artiklassa ja 104 b artiklan 1 kohdassa tarkoitettujen kieltojen soveltamiseksi tarvittavien määritelmien täsmentämisestä 13 päivänä joulukuuta 1993 annetun neuvoston asetuksen (EY) N:o 3603/93 3 artiklassa(2); iii) sijoituspalveluyritykset, sellaisina kuin ne on määritelty sijoituspalveluista arvopaperimarkkinoilla 10 päivänä toukokuuta 1993 annetun neuvoston direktiivin 93/22/ETY(3) 1 artiklan 2 kohdassa, jotka ovat sijoittautuneet Euroopan talousalueelle ja joilla on edellä mainitun neuvoston direktiivin mukaisesti toimivaltaiseksi nimetyn viranomaisen antama toimilupa ja jota tämä viranomainen valvoo (lukuun ottamatta edellä mainitun direktiivin 2 artiklan 2 kohdassa määriteltyjä laitoksia), edellyttäen että kyseisellä sijoituspalveluyrityksellä on oikeus harjoittaa direktiivin 93/22/ETY liitteessä olevan A osan 1 kohdan b alakohdassa taikka 2 tai 4 kohdassa tarkoitettua toimintaa; iv) yhteisöt, jotka harjoittavat sellaista selvitystoimintaa, joka on toimivaltaisen viranomaisen valvonnan alaista. 2. Asianomaisissa RTGS-säännöissä esitetään kansalliseen RTGS-järjestelmään pääsyn ehdot ja sitä koskeva arviointimenettely, ja nämä asetetaan niiden osapuolten saataville, joita asia koskee. Edellä a kohdan 1 alakohdassa mainittujen ehtojen lisäksi nämä kansalliset ehdot voivat koskea muun muassa - riittävän vahvaa taloudellista tilaa, - odotettavissa olevien maksutapahtumien vähimmäismäärää, - liittymismaksun suorittamista, - oikeudellisia, teknisiä ja toiminnallisia näkökohtia. RTGS-säännöissä edellytetään niin ikään, että hakijoista on saatava EKP:n neuvoston määrittämällä ja yksilöimällä tavalla asianomaisen kansallisen keskuspankin tarkasteltavaksi oikeudelliset asiantuntijalausunnot, jotka perustuvat eurojärjestelmän yhdenmukaistettuihin oikeudellisten asiantuntijalausuntojen käyttämistä koskeviin ehtoihin. Asianomainen kansallinen keskuspankki toimittaa oikeudellisten asiantuntijalausuntojen käyttämistä koskevat ehdot niille, joita asia koskee. 3. Kansallisen RTGS-järjestelmän 3 artiklan a kohdan 1 ja 2 alakohdassa tarkoitetulla osallistujalla on oikeus käyttää maiden välisten maksujen järjestelmää Targetissa. 4. RTGS-säännöt sisältävät perusteet ja menettelytavat osallistujan poistamiseksi asianomaisesta kansallisesta RTGS-järjestelmästä. Perusteiden, joilla osallistuja voidaan poistaa kansallisesta RTGS-järjestelmästä (määräaikainen tai lopullinen erottaminen), pitäisi kattaa kaikki tapaukset, joihin sisältyy systeemiriskejä tai jotka voisivat muuten aiheuttaa vakavia toiminnallisia ongelmia, muun muassa tapaukset, joissa i) osallistuja ajautuu maksukyvyttömyysmenettelyyn tai tällainen menettely on vireillä; ii) osallistuja rikkoo kyseisiä RTGS-sääntöjä; tai iii) yksi tai useampi ehdoista, jotka on asetettu osallistumiselle asianomaiseen kansalliseen RTGS-järjestelmään, ei enää täyty. b) Valuuttayksikkö Kaikki yhteenkytkennän välityksellä käsiteltävät maiden väliset maksut ovat euromääräisiä. Kansalliset keskuspankit varmistavat sen, että maksumääräykset, jotka on ilmaistu euron asianomaisissa kansallisissa ilmenemismuodoissa ja jotka suoritetaan yhteenkytkennän kautta, muutetaan euroiksi ja välitetään euroina. c) Hintaa koskevat säännöt 1. EKP:n neuvosto päättää Target-järjestelmää koskevista hinnoitteluperiaatteista kustannusten kattamista, avoimuutta ja syrjintäkieltoa koskevien periaatteiden mukaisesti. 2. Kansallisen RTGS-järjestelmän kautta euromääräisinä suoritettaviin kansallisiin maksuihin sovelletaan asianomaisen kansallisen RTGS-järjestelmän hintasääntöjä, joissa puolestaan noudatetaan liitteen II mukaisia hinnoitteluperiaatteita. 3. Targetin kautta suoritettaviin maiden välisiin maksuihin sovelletaan EKP:n neuvoston määrittämiä yhteisiä hintoja, jotka on yksilöity liitteessä III. 4. Hinnat annetaan tiedoksi asianomaisille osapuolille. d) Aukioloaika 1. Aukiolopäivät Target on kokonaan kiinni lauantaisin, sunnuntaisin, uudenvuodenpäivänä, pitkäperjantaina (EKP:n toimipaikkaa koskevan kalenterin mukaan), toisena pääsiäispäivänä (EKP:n toimipaikkaa koskevan kalenterin mukaan), vapunpäivänä, joulupäivänä ja tapaninpäivänä. Kuitenkin vuoden 2001 tapaninpäivänä sovelletaan seuraavaa: i) yhteenkytkentä suljetaan; ii) EKP:n maksumekanismi suljetaan; iii) nettoperiaatteella toimivia suurten euromääräisten maksujen katteensiirtojärjestelmiä ei käsitellä; iv) kansalliset RTGS-järjestelmät ovat kiinni kaikissa jäsenvaltioissa d kohdan 1 alakohdan v alakohdan mukaisesti; v) niissä euroalueen jäsenvaltioissa, joissa tapaninpäivä ei ole yleinen vapaapäivä, kansallinen keskuspankki pyrkii sulkemaan kansallisen RTGS-järjestelmänsä; jos kansallinen keskuspankki pitää tätä mahdottomana, se tekee asiasta EKP:n johtokunnalle ja neuvostolle esityksen, jossa se selvittää, miten se voi rajoittaa kotimaisia maksutoimintoja mahdollisimman paljon; esitystä arvioidessaan johtokunta ja neuvosto ottavat huomioon asiaa koskevan kansallisen lainsäädännön; vi) maksuvalmiusjärjestelmät ovat käytettävissä niissä kansallisissa keskuspankeissa, jotka ovat avoinna tällaisia rajoitettuja toimintoja varten; ja vii) kirjeenvaihtajakeskuspankkimalli on kiinni. 2. Päivittäinen aukioloaika Kansallisten RTGS-järjestelmien päivittäinen aukioloaika on liitteessä IV esitetyn mukainen. e) Maksuja koskevat säännöt 1. Kaikki maksut, jotka perustuvat suoraan i) rahapoliittisiin operaatioihin ii) valuuttamääräisten eurojärjestelmään liittyvien operaatioiden euromääräisen siirron käsittelyyn ja iii) euromääräisiä siirtoja käsittelevien suurten ulkomaisten maksujen nettoutusjärjestelmien käsittelyyn tai tehdään niiden yhteydessä, suoritetaan Targetin kautta. Myös muita maksuja voidaan suorittaa Targetin kautta. 2. Kansallinen RTGS-järjestelmä ja EKP:n maksumekanismi eivät käsittele maksumääräystä, ellei lähettävän osapuolen tilillä lähettävänsä kansallisessa keskuspankissa / EKP:ssä ole riittävästi käyttövaroja, joko siten, että tilillä jo on välittömästi käytettävissä olevia varoja tai varantovelvoitteen täyttämiseksi pidettävistä varannoista tehdään päivänsisäinen siirto, tai siten, että kansallinen keskuspankki / EKP myöntää tarvittaessa kyseiselle osallistujalle päivänsisäisen luoton f kohdan mukaisesti. 3. RTGS-säännöissä ja EKP:n maksumekanismia koskevissa säännöissä yksilöidään, minä hetkenä maksumääräyksistä tulee peruuttamattomia. Tämä hetki on viimeistään se ajankohta, jolloin lähettävän osapuolen RTGS-tiliä lähettävässä kansallisessa keskuspankissa / EKP:ssä veloitetaan kyseisellä määrällä. Mikäli kansallisissa RTGS-järjestelmissä tehdään katevaraus ennen RTGS-tilin veloittamista, maksumääräys on peruuttamaton kyseiseltä aikaisemmasta katevarauksen tekemisajankohdasta lähtien. f) Päivänsisäinen luotto 1. Näiden suuntaviivojen säännösten mukaisesti kukin kansallinen keskuspankki myöntää päivänsisäistä luottoa julkisen valvonnan alaisille tämän artiklan a kohdassa tarkoitetuille luottolaitoksille, jotka osallistuvat kyseisen kansallisen keskuspankin kansalliseen RTGS-järjestelmään, edellyttäen että kyseinen luottolaitos on eurojärjestelmän rahapoliittisten operaatioiden hyväksyttävä vastapuoli ja että se voi saada maksuvalmiusluottoa. Mikäli selkeänä ehtona on se, että päivänsisäinen luotto rajoittuu vain kyseiseen päivään eikä sen pidentäminen yön yli -luotoksi ole mahdollista, päivänsisäistä luottoa voidaan myöntää myös i) edellä a kohdan 1 alakohdan i alakohdassa tarkoitetuille valtiokonttoreille; ii) edellä a kohdan 1 alakohdan ii alakohdassa tarkoitetuille julkisen sektorin elimille; iii) edellä a kohdan 1 alakohdan iii alakohdassa tarkoitetuille sijoituspalveluyrityksille sillä edellytyksellä, että kyseinen sijoituspalveluyritys esittää riittävän kirjallisen näytön siitä, että a) se on joko tehnyt eurojärjestelmän rahapoliittisten operaatioiden vastapuolen kanssa virallisen sopimuksen mahdollisen päivän lopun velkasaldon kattamisesta; tai b) mahdollisuus päivänsisäiseen luottoon rajoitetaan koskemaan sellaisia sijoituspalveluyrityksiä, joilla on tili arvopaperikeskuksessa, ja kyseistä sijoituspalveluyritystä koskee maksuvalmiustakaraja tai päivänsisäisen luoton määrälle asetetaan enimmäisraja. Mikäli sijoituspalveluyritys on jostain syystä kykenemätön maksamaan päivänsisäistä luottoa takaisin ajoissa, sille määrätään seuraamuksia seuraavien määräysten mukaisesti. Mikäli tällaisella sijoituspalveluyrityksellä on velkasaldo RTGS-tilillään Targetin sulkemishetkellä ensimmäistä kertaa edeltäneen 12 kuukauden aikana, sovelletaan seuraavaa. Asianomainen kansallinen keskuspankki määrää viivytyksettä kyseiselle osallistujalle ylimääräisen koron, joka on maksuvalmiusluoton korko 5 prosenttiyksiköllä lisättynä velkasaldon määrästä (jos esim. maksuvalmiusluoton korko on 4 prosenttia, ylimääräinen korko on 9 prosenttia). Mikäli sijoituspalveluyrityksellä on toistamiseen velkasaldo, kyseiseen osallistujaan sovellettavaan ylimääräiseen korkoon lisätään vielä 2,5 prosenttiyksikköä joka kerta, kun sillä on velkasaldo edellä mainitun 12 kuukauden ajanjakson aikana; iv) edellä a kohdan 1 alakohdassa mainitut julkisen valvonnan alaisena oleville luottolaitoksille, jotka eivät ole eurojärjestelmän rahapoliittisten operaatioiden hyväksyttäviä vastapuolia ja/tai jotka eivät saa maksuvalmiusluottoa. Kaikkia f kohdan 1 alakohdan iii alakohdassa esitettyjä sijoituspalveluyrityksiä koskevia seuraamussäännöksiä sovelletaan samalla tavoin tällaisiin luottolaitoksiin, jos ne ovat jostain syystä kykenemättömiä maksamaan päivänsisäistä luottoa ajoissa takaisin; v) selvitystoimintaa harjoittaville yhteisöille (jotka ovat toimivaltaisen viranomaisen valvonnan alaisia) sillä edellytyksellä, että järjestelyt, jotka koskevat päivänsisäisen luoton myöntämistä tällaisille yhteisöille, esitetään etukäteen EKP:n neuvoston hyväksyttäviksi. 2. Kukin kansallinen keskuspankki myöntää päivänsisäistä luottoa kansallisen keskuspankin myöntämien vakuudellisten päivänsisäisten ylitysten ja/tai kansallisten keskuspankkien kanssa tehtyjen päivänsisäisten takaisinostosopimusten perusteella jäljempänä asetettujen edellytysten mukaisesti ja niiden muiden yhteisiä ominaisuuksia koskevien vähemmäisvaatimusten mukaisesti, joita EKP:n neuvosto voi määrittää. 3. Päivänsisäisellä luotolla on oltava riittävät vakuudet. Hyväksyttäviä vakuuksia ovat samat arvopaperit ja instrumentit kuin rahapoliittisissa operaatioissa hyväksyttävät vakuudet, ja niitä koskevat samanlaiset arvostusta ja riskienhallintaa koskevat säännöt. Edellä 3 artiklan a kohdan 1 alakohdan i ja ii alakohdassa tarkoitettuja valtiokonttoreita ja julkisen sektorin elimiä lukuun ottamatta kansallinen keskuspankki ei hyväksy vakuudeksi osallistujan liikkeeseen laskemia tai takaamia velkainstrumentteja, ja sama pätee kaikkien sellaisten muiden yhteisöjen liikkeeseen laskemiin tai takaamiin velkainstrumentteihin, joihin vastapuolella on läheinen yhteys direktiivin 2000/12/EY 1 artiklan 26 kohdassa tarkoitetulla tavalla ja sen mukaisesti kuin sitä sovelletaan rahapoliittisiin operaatioihin. Kukin EU:n jäsenvaltioiden kansallisista keskuspankeista, joiden RTGS-järjestelmä on liitetty Targettiin 2 artiklan 2 kohdan mukaisesti, saa laatia ja pitää voimassa luetteloa hyväksyttävistä arvopapereista, joita niiden Targettiin liitettyyn kansalliseen RTGS-järjestelmään osallistuvat laitokset voivat käyttää asianomaisten kansallisten keskuspankkien myöntämien euromääräisten luottojen vakuutena, edellyttäen että tällaisessa luettelossa mainitut arvopaperit täyttävät samat laatuvaatimukset ja niitä koskevat samat arvostusta ja riskienhallintaa koskevat säännöt kuin rahapoliittisissa operaatioissa hyväksyttäviä vakuuksia. Kyseinen kansallinen keskuspankki toimittaa luettelon hyväksyttävistä arvopapereista EKP:lle etukäteishyväksyntää varten. 4. EKP:n neuvosto voi asianomaisen kansallisen keskuspankin esityksestä vapauttaa a kohdan 1 alakohdan i alakohdassa tarkoitetut valtiokonttorit vakuudenantamisvelvoitteesta f kohdan 3 alakohdassa tarkoitetun päivänsisäisen luoton myöntämisen yhteydessä. 5. Päivänsisäinen luotto, joka on myönnetty f ja g kohdan mukaisesti, on koroton. 6. Päivänsisäistä luottoa ei myönnetä etäosallistujille. 7. RTGS-säännöt sisältävät perusteet, joiden mukaan asianomainen kansallinen keskuspankki voi päättää, että osallistujalta evätään määräajaksi tai lopullisesti mahdollisuus saada päivänsisäistä luottoa. Mikäli tällainen päätös koskee eurojärjestelmän rahapoliittisten operaatioiden hyväksyttävää vastapuolta, sille on saatava EKP:n hyväksyminen, ennen kuin se tulee voimaan. Tällaisen määräaikaisen tai lopullisen eväämisen perusteet kattavat kaikki tapaukset, joihin sisältyy systeemiriskejä tai jotka voisivat muulla tavoin vaarantaa maksujärjestelmien moitteettoman toiminnan, muun muassa tapaukset, joissa i) osallistuja ajautuu maksukyvyttömyysmenettelyyn; ii) osallistuja rikkoo kyseisiä RTGS-sääntöjä; iii) osallistujan oikeus osallistua kansalliseen RTGS-järjestelmään evätään määräajaksi tai lopullisesti; ja iv) osallistuja, joka on ollut eurojärjestelmän rahapoliittisten operaatioiden hyväksyttävä vastapuoli, ei enää ole hyväksyttävä vastapuoli, tai siltä evätään kokonaan tai määräajaksi mahdollisuus osallistua joihinkin tai kaikkiin operaatioihin. g) Päivänsisäisen luoton myöntäminen euroalueen ulkopuolisia arvopapereita vastaan EKP voi antaa kansallisille keskuspankeille luvan myöntää päivänsisäistä luottoa sellaisia euroalueen ulkopuolisia arvopapereita vastaan, jotka sisältyvät EKP:n hyväksymään f kohdan 3 alakohdassa tarkoitettuun luetteloon, edellyttäen että kyseiset arvopaperit i) ovat ETA-maissa; ii) ne ovat ETA-maihin sijoittautuneiden yhteisöjen liikkeeseenlaskemia, ja iii) niiden nimellisarvo on ilmaistu jossakin ETA-alueen valuutassa tai muussa yleisesti vaihdetussa valuutassa. Kansalliset keskuspankit, jotka ovat saaneet luvan hyväksyä näitä arvopapereita, sekä tällaisten arvopapereiden luettelo on esitetty liitteessä V. EKP:n lupa edellyttää seuraavien ehtojen täyttymistä: i) toiminnallinen tehokkuus säilytetään ja tällaisiin arvopapereihin liittyviä erityisiä oikeudellisia riskejä ja sellaisia mekanismeja, joilla pyritään estämään tällaisten arvopaperien käyttö rahapoliittisissa operaatioissa, valvotaan asianmukaisesti; ii) näitä arvopapereita ei käytetä useassa eri maassa (eli vastapuolet saavat käyttää tällaisia arvopapereita ainoastaan saadakseen varoja suoraan siitä kansallisesta keskuspankista, joka on saanut EKP:n luvan myöntää päivänsisäistä luottoa näitä arvopapereita vastaan); iii) lisäksi osallistujat käyttävät näitä arvopapereita ainoastaan asianomaisen kansallisen keskuspankin myöntämien päivänsisäisten luottojen vakuutena, eikä niitä saa käyttää yön yli -luoton vakuutena. Mikäli päivänsisäistä luottoa, jonka vakuutena nämä arvopaperit ovat, on pidennettävä yön yli -luotoksi, kyseiset arvopaperit on korvattava rahapoliittisissa operaatioissa hyväksyttävällä vakuudella asiaa koskevien EKP:n suuntaviivojen mukaisesti. Mikäli yön yli -luottoa annetaan ilman, että tällaiset arvopaperit samanaikaisesti korvataan rahapoliittisissa operaatioissa hyväksyttävällä vakuudella, osallistujalle määrätään seuraamuksia seuraavalla tavalla. Mikäli osallistuja rikkoo sääntöjä edellä kuvatulla tavalla ensimmäistä kertaa 12 kuukauden aikana, asianomainen kansallinen keskuspankki määrää viivytyksettä kyseiselle osallistujalle ylimääräisen koron, joka on maksuvalmiusluoton korko 2,5 prosenttiyksiköllä lisättynä sen yön yli -luoton määrästä, jonka vakuutena nämä arvopaperit ovat. Mikäli osallistuja rikkoo sääntöjä toistuvasti, kyseiseen osallistujaan sovellettavaan ylimääräiseen korkoon lisätään vielä 1,25 prosenttiyksikköä joka kerta, kun sääntöjen rikkominen toistuu edellä mainitun 12 kuukauden ajanjakson aikana. Mikäli edellä f kohdan 1 alakohdan iv alakohdassa tarkoitettu sijoituspalveluyritys tai luottolaitos rikkoo sääntöjä edellä kuvatulla tavalla, kyseiseen osallistujaan sovelletaan ainoastaan joko f kohdan 1 alakohdan iii alakohdassa tai f kohdan 1 alakohdan iv alakohdassa esitettyjä seuraamuksia. h) Target-korvausjärjestelmä 1. Target-korvausjärjestelmän käyttöönotto Mikäli Targetissa on toimintahäiriö, sovelletaan poikkeuksena näiden suuntaviivojen 8 artiklasta seuraavia sääntöjä, jotka muodostavat Target-korvausjärjestelmän. Järjestelmän ja sen soveltamisen yhteydessä käytetään käsitteitä "korvata", "korvaus" ja "korvauksen maksaminen" kuvaamaan maksuja, joita suoritetaan järjestelmän mukaisesti osallistujille korvauksena tietyistä toimintahäiriön kielteisistä vaikutuksista jäljempänä esitetyllä tavalla. Korvausjärjestelmällä ei ole tarkoitus sulkea pois osallistujien mahdollisuutta turvautua muihin oikeudellisiin keinoihin vaatiakseen korvausta toimintahäiriötapauksissa. Osallistujien pitäisi joko i) hyväksyä järjestelmään liittyvät järjestelyt ja vastaanottaa siihen perustuvat korvausmaksut turvautumatta muihin oikeudellisiin keinoihin tai ii) hylätä järjestelmään liittyvät järjestelyt, mikäli osallistuja haluaa mieluummin turvautua muihin oikeudellisiin keinoihin saadakseen korvausta vahingoista siinä määrin kuin se on mahdollista. Järjestelmän mukainen korvaus maksetaan sillä edellytyksellä, että korvauksen vastaanottaminen merkitsee täyttä ja lopullista suoritusta, jolla tyydytetään kaikki tiettyyn maksuun, johon toimintahäiriö on vaikuttanut, perustuvat osallistujan vaatimukset. 2. Järjestelmän soveltamisala a) Niissä toimintahäiriötapauksissa, jotka vaikuttavat kielteisesti sekä kotimaisiin että maasta toiseen suoritettaviin maksuihin, järjestelmää sovelletaan molempiin maksuluokkiin, ja se on ainoa Target-korvausjärjestely, jonka EKPJ:n jäsenet tarjoavat. Kansalliset keskuspankit voivat sitä vastoin soveltaa vaihtoehtoisia järjestelyjä niiden toimintahäiriötapausten yhteydessä, jotka vaikuttavat vain kotimaisiin maksuihin toimintahäiriön kohteena olevassa kansallisessa RTGS-järjestelmässä. b) Järjestelmä on ainoastaan sellaisten kansallisen RTGS-järjestelmän lähettävien osapuolten ja/tai vastaanottavien osapuolten käytettävissä, jotka ovat turvautuneet (h kohdan 5 alakohdan ja h kohdan 6 alakohdan mukaisesti) maksuvalmiusjärjestelmään Targetin toimintahäiriön vuoksi. Järjestelmä ei kata välillisiä osallistujia, elleivät välilliset osallistujat ole turvautuneet maksuvalmiusjärjestelmään Targetin toimintahäiriön vuoksi. 3. Järjestelmän mukaiset ehdot korvauksen saamiseen a) Jotta lähettävä osapuoli voisi saada järjestelmän mukaisen korvauksen, sen on kyettävä näyttämään toteen, että se on kirjannut maksumääräyksen i) jota ei käsitelty samana päivänä tai ii) joka palautettiin, ilman että se olisi saatettu päätökseen samana päivänä Targetin toimintahäiriön vuoksi, tai iii) jonka perusteella lähettävän osapuolen tiliä veloitettiin kansalliseen RTGS-järjestelmään kirjatulla maksumääräyksellä mutta jota ei tämän jälkeen käsitelty eikä palautettu samana päivänä toimintahäiriön vuoksi. Mikäli kansallinen RTGS-järjestelmä on ollut tilassa, jossa maksuja ei ole voitu lähettää (stop-sending), lähettävä osapuoli ei mahdollisesti ole myöskään kyennyt kirjaamaan tiettyä maksumääräystä. Kyseinen osallistuja voi siitä huolimatta esittää vaatimuksen järjestelmän perusteella sillä edellytyksellä, että osallistuja kykenee esittämään kansalliselle keskuspankilleen sen kansallisesta RTGS-järjestelmästä sellaista näyttöä, joka on EKPJ:lle riittävä osoitus siitä, että sillä oli aikomus kirjata kyseinen maksumääräys, mutta se ei voinut menetellä niin toimintahäiriön ja maksujen lähettämisen estymistä koskevan viestin (stopsending) vuoksi. b) Jotta vastaanottava osapuoli voisi saada järjestelmän mukaisen korvauksen, sen on kyettävä näyttämään toteen, että se odotti saavansa maksun Targetin kautta sellaisen maksumääräyksen perusteella, joka kirjattiin kansalliseen RTGS-järjestelmään asianomaisena päivänä (muut vaihtoehdot kuten h kohdan 3 alakohdan a alakohdassa), ja että se ei saanut tätä maksua asianomaisena päivänä Targetin toimintahäiriön vuoksi. 4. Järjestelmän mukaisen korvauksen laskentasäännöt a) Mikäli Targetissa on toimintahäiriö, lähettävällä osapuolella saattaa olla tilapäisesti liikaa varoja lähettävässä kansallisessa keskuspankissa, kun taas vastaanottavan osapuolen kansallinen keskuspankki saattaa joutua varaamaan epäonnistuneen maksun määrän kyseiselle vastaanottavalle osapuolelle. Tästä syystä talletusmahdollisuus voidaan ottaa käyttöön ensin mainitussa tapauksessa ja maksuvalmiusluotto jälkimmäisessä tapauksessa. Näissä molemmissa tapauksissa sovellettavat korkokannat ovat EKPJ:lle suotuisampia kuin markkinakorko (jona järjestelmää sovellettaessa pidetään perusrahoitusoperaatioiden korkoa). b) Määrät, joita osallistujille korvataan järjestelmän mukaisesti, määritetään soveltaen i) päiväkohtaista korkoeroa perusrahoitusoperaatioiden koron ja sen koron välillä, jota eurojärjestelmässä sovelletaan maksuvalmiusjärjestelmän yhteydessä lainaksi annettuihin tai talletettuihin määriin (maksuvalmiusluoton korko tai talletuskorko), ii) määrään, joka vastaa sitä, kuinka paljon lähettävä osapuoli tai vastaanottava osapuoli todellisuudessa käyttävät asianomaista maksuvalmiusjärjestelmää, ja niiden maksumääräysten määrään saakka, joita ei ole käsitelty Targetin toimintahäiriön vuoksi, siltä ajanjaksolta, joka alkaa maksumääräyksen kirjaamisesta ja jatkuu siihen saakka, kun maksumääräys saatettiin tai olisi voitu saattaa asianmukaisesti päätökseen ("toimintahäiriön kesto"). c) Lähettävän osapuolen osalta korvausten ulkopuolelle jäävät järjestelmässä kaikki määrät, joita osallistuja on käyttänyt varantovaatimusten täyttämiseen, ja kaikki menetykset, joita osallistujalle on saattanut aiheutua liikavarojen tallettamisesta markkinoille. d) Vastaanottavan osapuolen osalta korvausten ulkopuolelle jäävät järjestelmässä kaikki menetykset, joita osallistujalle on saattanut aiheutua markkinoilta otettujen lainojen vuoksi. e) Järjestelmä ei kata menetyksiä, joita on aiheutunut taustalla olevista sopimus- tai muista järjestelyistä, joita osallistujilla saattaa olla toisen osallistujan tai jonkin kolmannen osapuolen kanssa. f) Järjestelmän mukaisesti maksettavat korvaukset lähettäville tai vastaanottaville osapuolille suorittaa se kansallinen keskuspankki, jonka kansallisessa RTGS-järjestelmässä toimintahäiriö on tapahtunut tai EKP. 5. Lisäsäännökset järjestelmän mukaisesti maksettavan korvauksen laskemisesta erityistilanteissa a) Euroalueen sellaisen jäsenvaltion kansallisen RTGS-järjestelmän lähettävä osapuoli, joka on eurojärjestelmän rahapoliittisten operaatioiden vastapuoli, saa järjestelmän mukaisen korvauksen menetyksistä, joita on aiheutunut tällaiselle osallistujalle, kun sillä on ollut kansallisessa keskuspankissa sekkitilisaldo, jolle ei ole maksettu korkoa, jos sekkitilisaldo on seurausta Targetin toimintahäiriöstä, edellyttäen että kyseinen osallistuja i) on jo täyttänyt varantovelvoitteensa ii) eikä sillä ole enää pääsyä eurojärjestelmän talletusmahdollisuuteen kyseisenä päivänä toimintahäiriön vuoksi. b) Euroalueen jäsenvaltioiden kansallisen RTGS järjestelmän niiden osallistujien osalta, jotka eivät ole rahapoliittisten operaatioiden vastapuolia ja/tai joilla ei ole pääsyä maksuvalmiusjärjestelmään, sovelletaan seuraavaa: i) lähettävä osapuoli, jolla on ollut liikaa varoja kansallisessa keskuspankissaan päivän päättyessä Targetin toimintahäiriön vuoksi, saa korvauksen sellaisen koron mukaan, joka vastaa päiväkohtaista eroa perusrahoitusoperaatioiden koron ja sen koron välillä, jota sovelletaan niihin varoihin, joita ei lähetetty toimintahäiriön vuoksi ja jotka tästä syystä säilyivät selvitystilillä sen kansallisessa keskuspankissa toimintahäiriön ajan; ii) vastaanottava osapuoli, joka odotti saavansa maksun Targetin välityksellä, saa korvausta sellaisen koron mukaan, joka vastaa päiväkohtaista eroa perusrahoitusoperaatioiden koron ja sen koron välillä, jota sovelletaan asianomaiselta kansalliselta keskuspankilta lainattuihin määriin tai selvitystilin ylityksiin sen kansallisessa keskuspankissa, niistä määristä, joita ei vastaanotettu toimintahäiriön vuoksi, toimintahäiriön ajalta. Sellaisen vastaanottavan osapuolen osalta, jolla on ollut velkasaldo kansallisessa keskuspankissaan päivän päättyessä, peruutetaan se osa sovellettavasta ylimääräisestä korosta, joka ylittää maksuvalmiusluoton koron ja jota peritään päivänsisäisen luoton pidentämisestä yön yli -luotoksi sovellettavien RTGS-sääntöjen nojalla (eikä sitä oteta huomioon myöhemmissä ylitystapauksissa) siltä osin kuin ylityksen voidaan katsoa johtuvan toimintahäiriöstä. c) Järjestelmää sovelletaan myös silloin, jos lähettävä osapuoli ei kykene saamaan takaisin varoja, jotka on veloitettu sen RTGS-tililtä mutta jotka on tämän jälkeen jäädytetty seuraavaan päivään saakka kansallisessa RTGS-järjestelmässä toimintahäiriön vuoksi, jolloin korvaus maksetaan ajanjaksolta, joka päättyy siihen, kun varat on palautettu lähettävälle osapuolelle. Korvaus, jota maksetaan lähettävälle osapuolelle siitä, että varat eivät ole olleet sen saatavilla, määritetään perusrahoitusoperaatioiden koron perusteella. 6. Järjestelmän soveltaminen euroalueeseen kuulumattomien jäsenvaltioiden kansallisten RTGS-järjestelmien osallistujiin a) Euroalueeseen kuulumattomien jäsenvaltioiden kansallisten RTGS-järjestelmien lähettävistä osapuolista vain sellaiset osallistujat, joilla on ollut ylimääräisiä positiivisia päivän lopun saldoja asianomaisessa kansallisessa keskuspankissa toimintahäiriön vuoksi, voivat saada korvausta järjestelmästä seuraavassa esitetyllä tavalla: i) kaikki rajat, jotka koskevat tällaisten osallistujien euroalueeseen kuulumattoman jäsenvaltion kansallisessa keskuspankissa olevien RTGS-tilien yön yli -talletusten yhteismäärän tuottoja, jätetään huomiotta siltä osin kuin tämän määrän voidaan katsoa johtuvan toimintahäiriöstä; ii) korko, joka maksetaan talletuksille ja jota käytetään laskettaessa euroalueeseen kuulumattoman jäsenvaltion kansallisen RTGS järjestelmän lähettäville osapuolille maksettavia korvauksia, on perusrahoitusoperaatioiden korko; iii) korvaus vastaa päiväkohtaista eroa perusrahoitusoperaatioiden koron ja talletuskoron välillä toimintahäiriöajanjakson ajalta, ja sitä sovelletaan sen talletuksen marginaalikasvun määrään, joka tällaisella lähettävällä osapuolella on omassa kansallisessa keskuspankissaan toimintahäiriön seurauksena. b) Euroalueeseen kuulumattomien kansallisten RTGS-järjestelmien vastaanottavien osapuolten osalta se osa maksuvalmiusluoton koron ylittävästä sovellettavasta ylimääräisestä korosta, josta määrätään sovellettavissa RTGS-säännöissä niiden tapausten varalta, joissa päivänsisäinen luotto pidennetään yön yli -luotoksi, peruutetaan (eikä sitä oteta huomioon myöhemmissä ylitystapauksissa) siltä osin kuin ylityksen voidaan katsoa johtuvan toimintahäiriöstä. Tällaista ylitystä ei oteta huomioon ratkaistaessa mahdollisuutta saada päivänsisäistä luottoa ja/tai jatkaa osallistumista asianomaiseen kansalliseen RTGS-järjestelmään. Järjestelmästä maksettavat korvaukset lasketaan siten, että sen tuloksena vastaanottavalle osapuolelle maksetaan korko, joka vastaa päiväkohtaista eroa perusrahoitusoperaatioiden koron ja maksuvalmiusluoton koron välillä, siitä ylityksestä, jonka toimintahäiriö on aiheuttanut, ja siltä ajalta, jonka toimintahäiriö on kestänyt. 7. Menettelysäännöt a) Osallistujan esittämään korvausvaatimukseen on liitettävä tarvittavat tiedot, jotta sitä voidaan arvioida asianmukaisesti, muun muassa i) osallistujan nimi, osoite ja asema (esim. onko osallistuja eurojärjestelmän rahapoliittisten operaatioiden vastapuoli); ii) aika, paikka ja muut olosuhteet, jotka liittyvät kyseisen maksumääräyksen antamiseen kansalliselle keskuspankille / EKP:lle tai järjestelmäoperaattorille tai asianomaisen lähetysten toimittamiseen Targetin välityksellä; iii) vastapuolen nimi ja osoite (vastaanottavan osapuolen nimi, mikäli korvausta vaatii lähettävä osapuoli, ja lähettävän osapuolen nimi, mikäli korvausta vaatii vastaanottava osapuoli); iv) määrä, jonka osalta eurojärjestelmän maksuvalmiusjärjestelmään turvauduttiin (tai vastaavat määrät eurojärjestelmään kuulumattomien jäsenvaltioiden kansallisten RTGS-järjestelmien osallistujien osalta, tai vastaavat määrät niiden euroalueen jäsenvaltioiden kansallisten RTGS-järjestelmien osallistujien osalta, jotka eivät ole rahapoliittisten operaatioiden vastapuolia), ja näyttö siitä, että maksuvalmiusjärjestelmään turvauduttiin Targetin toimintahäiriön vuoksi; v) niiden sekkitilisaldona olevien varojen määrä, joille ei ole maksettu korkoa ja jotka pysyivät kansallisessa keskuspankissa / EKP:ssä talletusmahdollisuuden sulkemisen vuoksi, ja vahvistus siitä, että varantovelvoite on jo täytetty; vi) niiden varojen määrä, joista tehtiin katevaraus Target-järjestelmässä ja jotka palautettiin osallistujalle myöhempänä arvopäivänä; vii) osallistujan korvausvaatimus ja sitä koskeva laskelma. b) Korvausvaatimukset on esitettävä neljän viikon kuluessa asianomaisen häiriön tapahtumispäivästä. Jos vaatimus on esitetty määräajassa mutta sen on katsottava olevan puutteellinen, sen kansallisen RTGS järjestelmän kansallinen keskuspankki, jonka osallistuja korvausvaatimuksen esittäjä on, kehottaa osallistujaa esittämään tarvittavat lisätiedot kahden viikon kuluessa. c) Osallistujan on esitettävä korvausvaatimuksensa sille kansalliselle keskuspankille / EKP:lle, jolle se antoi maksumääräyksen tai josta sen oli tarkoitus saada maksu, riippumatta siitä, missä Targetin eri osista toimintahäiriö sattui. d) Toimintahäiriön kohteena olleen kansallisen RTGS-järjestelmän kansallinen keskuspankki/EKP hoitaa korvausmenettelyä, ja kaikki muiden kansallisten keskuspankkien / EKP:n vastaanottamat korvausvaatimukset on toimitettava sen arvioitaviksi. e) Jotta voitaisiin varmistaa yhdenmukainen lähestymistapa ja yhtäläiset toimintaedellytykset, lopullisen arvioinnin järjestelmän mukaisesti vastaanotetuista korvausvaatimuksista tekee EKP:n neuvosto tiiviissä yhteistyössä toimintahäiriön kohteena olleen kansallisen RTGS-järjestelmän kansallisen keskuspankin kanssa. f) Toimintahäiriön kohteena olleen kansallisen RTGS-järjestelmän kansallinen keskuspankki / EKP tiedottaa arvioinnin tuloksen kustakin vaatimuksesta asianomaiselle osallistujalle ja toiselle kansalliselle keskuspankille / EKP:lle, jota asia koskee, viipymättä ja viimeistään 18 viikkoa toimintahäiriön jälkeen, ellei EKP:n neuvosto toisin päätä ja päätöstä anneta asianomaisille osallistujille tiedoksi. g) Korvaukset maksetaan osallistujille samalla kun arviointi annetaan tiedoksi osallistujille tai niin pian kuin se on käytännössä mahdollista ja joka tapauksessa viimeistään viisi kuukautta toimintahäiriön jälkeen, ellei EKP:n neuvosto toisin päätä ja päätöstä anneta asianomaisille osallistujille tiedoksi. h) Korvausjärjestelmän mukaisesti Targetin osallistujille suoritettavat maksut maksetaan edellä mainittuun maksun suorittavaan kansalliseen keskuspankkiin / EKP:hen sovellettavien kansallisten lakien ja menettelytapojen mukaisesti. Järjestelmästä korvattavalle määrälle ei makseta korkoa toimintahäiriön tapahtumisen ja osallistujalle maksettavan korvauksen tosiasiallisen suorittamisen väliseltä ajalta. 4 artikla Yhteenkytkentää koskevat säännökset Tämän artiklan säännöksiä sovelletaan yhteenkytkennän välityksellä suoritettuja tai suoritettavia maiden välisiä maksuja koskeviin järjestelyihin. Näiden suuntaviivojen muita säännöksiä sovelletaan tällaisiin maasta toiseen ulottuviin järjestelyihin siltä osin kuin näillä säännöksillä on merkitystä niiden kannalta. a) Yhteenkytkennän kuvaus EKP ja kukin kansallisista keskuspankeista toimii yhteenkytkennän osina sen mahdollistamiseksi, että Target-järjestelmässä voidaan käsitellä maiden välisiä maksuja. Nämä yhteenkytkennän osat noudattavat teknisiä säännöksiä ja eritelmiä, jotka ovat saatavilla EKP:n kotisivuilla (www.ecb.int), jotka päivitetään. b) Kansallisissa keskuspankeissa ja EKP:ssä pidettävien keskuspankkien keskinäisten tilien avaaminen ja toiminta 1. EKP ja kukin kansallisista keskuspankeista avaa kansallisten keskuspankkien keskinäisen tilin kirjanpidossaan jokaista muuta kansallista keskuspankkia ja EKP:tä varten. Kansallisten keskuspankkien keskinäisille tileille tehtyjen kirjausten tueksi kukin kansallinen keskuspankki ja EKP myöntää toisilleen rajattoman ja vakuudettoman luoton. 2. Maiden välistä maksua suorittaessaan lähettävä kansallinen keskuspankki / EKP hyvittää vastaanottavan kansallisen keskuspankin / EKP:n lähettävässä kansallisessa keskuspankissa / EKP:ssä olevaa kansallisten keskuspankkien keskinäistä tiliä; vastaanottava kansallinen keskuspankki / EKP veloittaa lähettävän kansallisen keskuspankin / EKP:n vastaanottavassa kansallisessa keskuspankissa / EKP:ssä olevaa kansallisten keskuspankkien keskinäistä tiliä. 3. Kaikki kansallisten keskuspankkien keskinäiset tilit pidetään euromääräisinä. c) Lähettävän kansallisen keskuspankin / EKP:n velvoitteet 1. Tarkistaminen Lähettävän kansallisen keskuspankin / EKP:n on viipymättä tarkistettava a kohdassa tarkoitettujen teknisten säännösten ja eritelmien mukaisesti kaikki maksumääräykseen sisältyvät yksityiskohdat, jotka ovat tarpeen maksun suorittamiseksi. Mikäli lähettävä kansallinen keskuspankki / EKP toteaa syntaktisia virheitä tai muita syitä, joiden vuoksi maksumääräys olisi hylättävä, se käsittelee tietoja ja maksumääräystä oman kansallisen RTGS-järjestelmänsä RTGS-sääntöjen mukaisesti. Jokaisella yhteenkytkennän kautta kulkevalla maksulla on oma tunnuksensa viestien tunnistamisen ja virheiden käsittelyn helpottamiseksi. 2. Käsittely Heti kun lähettävä kansallinen keskuspankki / EKP on tarkistanut maksumääräyksen oikeellisuuden edellä c kohdan 1 alakohdassa kuvatulla tavalla, lähettävä kansallinen keskuspankki / EKP viipymättä, mikäli käyttövaroja tai tilinylitysmahdollisuus on käytettävissä, a) veloittaa maksumääräyksen määrän lähettävän osapuolen RTGS-tililtä; ja b) hyvittää vastaanottavan kansallisen keskuspankin / EKP:n kansallisten keskuspankkien keskinäistä tiliä lähettävän kansallisen keskuspankin / EKP:n kirjanpidossa. Ajankohtaa, jolloin lähettävä kansallinen keskuspankki / EKP on suorittanut edellä a kohdassa määritellyn veloituksen, pidetään käsittelyhetkenä. Niiden kansallisten RTGS-järjestelmien osalta, jotka soveltavat katevarausmenettelyä, käsittelyhetki on se ajankohta, jolloin katevaraus tehdään edellä 3 artiklan e kohdan 3 alakohdassa kuvatulla tavalla. Näiden suuntaviivojen mukaan, sanotun vaikuttamatta edellä 3 artiklan e kohdan 3 alakohdassa tarkoitettuihin maksun peruuttamattomuutta koskeviin säännöksiin, maksusta tulee asianomaisen lähettävän osapuolen kannalta lopullinen (näiden suuntaviivojen 1 artiklassa tarkoitetulla tavalla) maksun käsittelyhetkellä. d) Vastaanottavan kansallisen keskuspankin / EKP:n velvoitteet 1. Tarkistaminen Vastaanottavan kansallisen keskuspankin / EKP:n on viipymättä tarkistettava kaikki maksumääräykseen sisältyvät yksityiskohdat, jotka ovat tarpeen asianmukaisen hyvityksen tekemiseksi vastaanottavan osapuolen RTGS-tilille (mukaan lukien oma maksutunnus kaksinkertaisen hyvityksen välttämiseksi). Vastaanottaja kansallinen keskuspankki / EKP ei käsittele maksumääräyksiä, jotka se tietää virheellisiksi tai jotka on tehty useammin kuin kerran. Se ilmoittaa lähettävälle kansalliselle keskuspankille / EKP:lle tällaisista maksumääräyksistä ja mahdollisista niiden perusteella saaduista maksuista (ja palauttaa tällaiset vastaanotetut maksut viipymättä). 2. Käsittely Heti kun vastaanottava kansallinen keskuspankki / EKP on tarkistanut maksumääräyksen oikeellisuuden edellä d kohdan 1 alakohdassa kuvatulla tavalla, se viipymättä a) veloittaa maksumääräyksen määrän lähettävän kansallisen keskuspankin / EKP:n kansallisten keskuspankkien keskinäiseltä tililtä kirjanpidossaan; b) hyvittää maksumääräyksen määrän vastaanottavan osapuolen RTGS-tilille; ja c) toimittaa lähettävälle kansalliselle keskuspankille / EKP:lle positiivisen kuittaussanoman maksun suorittamisesta. Näiden suuntaviivojen mukaan, sanotun vaikuttamatta 3 artiklan e kohdan 3 alakohdassa tarkoitettuihin maksun peruuttamattomuutta koskeviin säännöksiin, maksusta tulee asianomaisen vastaanottavan osapuolen kannalta lopullinen (näiden suuntaviivojen 1 artiklassa tarkoitetulla tavalla) sillä hetkellä, kun sen edellä b kohdassa tarkoitettua RTGS-tiliä on hyvitetty. e) Maksumääräyksiä koskevan vastuun siirtyminen Vastuu maksumääräyksen suorittamisesta siirtyy vastaanottavalle kansalliselle keskuspankille / EKP:lle sillä hetkellä, kun lähettävä kansallinen keskuspankki / EKP vastaanottaa vastaanottavalta kansalliselta keskuspankilta / EKP:ltä positiivisen kuittaussanoman. f) Virheitä koskevat säännöt 1. Virheiden käsittelyä koskevat menettelytavat Kansallinen keskuspankki varmistaa, että sen kansallisessa RTGS-järjestelmässä noudatetaan EKP:n neuvoston hyväksymiä virheiden käsittelyä koskevia menettelytapoja. EKP varmistaa tämän EKP:n maksumekanismin osalta. 2. Muut varotoimenpiteet Kansallinen keskuspankki varmistaa, että sen kansallisessa RTGS-järjestelmässä ja menettelytavoissa noudatetaan edellä a kohdassa tarkoitettuja muita varotoimenpiteitä koskevia käyttäjävaatimuksia ja EKP:n neuvoston hyväksymiä ehtoja ja menettelytapoja. EKP varmistaa tämän EKP:n maksumekanismin osalta. g) Yhteys verkkopalvelujen tarjoajaan 1. Kaikki kansalliset keskuspankit ja EKP liitetään verkkopalvelujen tarjoajaan, tai niillä on yhteys siihen. 2. Kansalliset keskuspankit ja EKP eivät ole keskinäisessä vastuussa toisilleen verkkopalvelujen tarjoajan laiminlyönneistä. Vahinkoa kärsineen kansallisen keskuspankin / EKP:n on vaadittava mahdollista korvausta verkkopalvelujen tarjoajalta, jolloin kansallisen keskuspankin on esitettävä vaatimuksensa EKP:n välityksellä. 5 artikla Turvamääräykset Kukin kansallinen keskuspankki noudattaa Targetia koskevia turvamääräyksiä ja -vaatimuksia ja varmistaa, että sen kansallinen RTGS-järjestelmä on niiden mukainen. Myös EKP varmistaa tämän EKP:n maksumekanismin osalta. 6 artikla Tilintarkastusta koskevat määräykset EKP:n ja kansallisten keskuspankkien sisäiset tarkastajat arvioivat toiminnallisten, teknisten ja organisatoristen vaatimusten, turvamääräykset mukaan lukien, noudattamisen, sellaisina kuin ne on yksilöity näissä suuntaviivoissa Targetin osien ja järjestelmien osalta. 7 artikla Targetin hallinto 1. Targetin johto, hallinto ja valvonta kuuluvat EKP:n neuvoston toimivaltaan. EKP:n neuvostolla on oikeus määrittää ehdot, joilla muut maiden välisiä maksuja käsittelevät järjestelmät kuin kansalliset RTGS-järjestelmät saavat käyttää maiden välisiä maksuja koskevia toimintoja Targetissa tai joilla ne voidaan liittää Targetiin. 2. EKP:n neuvostoa avustaa maksu- ja selvitysjärjestelmistä vastaava komitea (Payment and Settlement Systems Committee, PSSC) kaikissa Target järjestelmään liittyvissä asioissa. Tätä tarkoitusta varten PSSC perustaa alaryhmän, johon kuuluu kansallisten keskuspankkien kansallisten RTGS-järjestelmien edustajia. 3. Targetin päivittäisestä hallinnoinnista vastaavat EKP:n Target-koordinaattorit ja kansallisten keskuspankkien selvityspäälliköt (Settlement Managers) seuraavasti: - jokainen kansallinen keskuspankki ja EKP nimittävät selvityspäällikön oman kansallisen RTGS-järjestelmänsä hallinnointia ja valvontaa varten, tai EKP:n tapauksessa EKP:n maksumekanismin hallinnointia ja valvontaa varten, - selvityspäällikkö on vastuussa kansallisen RTGS-järjestelmän päivittäisestä hallinnosta ja EKP:n tapauksessa EKP:n maksumekanismista ja epätavallisten tilanteiden ja virheiden hoitamisesta, ja - EKP nimittää EKP:n Target-koordinaattorin Targetin keskeisten toimintojen päivittäistä hallinnointia varten. 8 artikla Ylivoimainen este Kansalliset keskuspankit / EKP eivät vastaa näiden suuntaviivojen noudattamatta jättämisestä siltä osin kuin ja niin kauan kuin suuntaviivoihin perustuvia velvoitteita on mahdotonta noudattaa tai velvoitteiden noudattaminen on toistaiseksi keskeytettävä tai sitä on lykättävä sellaisen tapahtuman vuoksi, joka on aiheutunut normaalin valvonnan ulottumattomissa olevasta syystä (mukaan lukien esim. laitteiston rikkoutuminen tai toimintahäiriö, onnettomuudet, luonnonilmiöt, lakot tai työtaistelutoimenpiteet), mutta tämä ei vaikuta velvollisuuteen asentaa näissä suuntaviivoissa edellytetyt back-up järjestelyt 4 artiklan f kohdan mukaisiin virheidenkäsittelyä koskeviin menettelyihin ryhtymiseksi mahdollisuuksien mukaan ylivoimaisesta esteestä huolimatta tai velvollisuuteen ryhtyä kaikkiin kohtuullisiin toimenpiteisiin ylivoimaisen esteen vaikutusten lieventämiseksi sen tapahtuessa. 9 artikla Riitojen ratkaisu 1. Kaikki kansallisten keskuspankkien väliset tai jonkin kansallisen keskuspankin ja EKP:n väliset Targetiin liittyvät riidat, joita ei voida ratkaista riidan osapuolten välisin sopimuksin, annetaan tiedoksi EKP:n neuvostolle ja saatetaan edellä 7 artiklan 2 kohdassa tarkoitetun PSSC:n soviteltaviksi, sanotun vaikuttamatta EKP:n neuvoston oikeuksiin ja erioikeuksiin. 2. Tällaisen kansallisten keskuspankkien välisen tai jonkin kansallisen keskuspankin ja EKP:n välisen riidan yhteydessä niiden oikeudet ja velvoitteet toisiaan kohtaan Targetin välityksellä käsiteltyjen maksumääräysten ja muiden näissä suuntaviivoissa tarkoitettujen seikkojen osalta määräytyvät i) näissä suuntaviivoissa ja sen liitteissä tarkoitettujen sääntöjen ja menettelytapojen mukaisesti ja ii) toissijaisesti maiden välisten maksujen suorittamista yhteenkytkennän kautta koskevien riitojen osalta sen jäsenvaltion lainsäädännön mukaisesti, jossa vastaanottavalla kansallisella keskuspankilla / EKP:llä on kotipaikka. 10 artikla Loppusäännökset Nämä suuntaviivat on osoitettu euroalueen jäsenvaltioiden kansallisille keskuspankeille. Nämä suuntaviivat tulevat voimaan 7 päivänä kesäkuuta 2001. Suuntaviivat EKP/2000/9 kumotaan ja korvataan kyseisestä päivästä lähtien. Nämä suuntaviivat julkaistaan Euroopan yhteisöjen virallisessa lehdessä. Tehty Frankfurt am Mainissa 26 päivänä huhtikuuta 2001. EKP:n neuvoston puolesta Puheenjohtaja Willem F. Duisenberg (1) EYVL L 126, 26.5.2000, s. 1. (2) EYVL L 332, 31.12.1993, s. 1. (3) EYVL L 141, 11.6.1993, s. 27. LIITE I KANSALLISET RTGS-JÄRJESTELMÄT >TAULUKON PAIKKA> LIITE II KOTIMAISISTA MAKSUISTA PERITTÄVÄT PALVELUMAKSUT Kotimaisista euromääräisistä RTGS-siirroista perittävä hinta määritetään edelleenkin kansallisella tasolla kustannusten kattamista, avoimuutta ja syrjintäkieltoa koskevien periaatteiden mukaisesti ja sen periaatteen mukaisesti, että kotimaisista ja maiden välisistä euromääräisistä siirroista perittyjen hintojen pitäisi olla suunnilleen samat, jotta rahamarkkinoiden yhtenäisyyttä ei heikennettäisi. Kansalliset RTGS-järjestelmät ilmoittavat maksurakenteensa EKP:lle, kaikille muille osallistujina oleville kansallisille keskuspankeille, kansallisen RTGS-järjestelmien osallistujille ja muille, joita asia koskee. Kansallisten RTGS-järjestelmien kustannusten määrittämistä koskevat menettelytavat yhdenmukaistetaan asianmukaiselle tasolle. LIITE III MAIDEN VÄLISISTÄ MAKSUISTA PERITTÄVÄT PALVELUMAKSUT Targetin kautta suorien osallistujien välillä lähetettävistä maiden välisistä maksuista perittävä palvelumaksu (ilman arvonlisäveroa) perustuu niiden maksujen määrään, joita osallistuja lähettää yhden RTGS-järjestelmän sisällä, alenevan asteikon mukaisesti. Aleneva asteikko on seuraava: - 1,75 euroa 100 ensimmäiseltä tapahtumalta kuukauden aikana, - 1,00 euroa 900 seuraavalta tapahtumalta kuukauden aikana, - 0,80 euroa jokaiselta 1000 tapahtuman ylittävältä tapahtumalta kuukauden aikana. Alenevaa tariffia sovellettaessa huomioon otettava maksuvolyymi on niiden tapahtumien määrä, joita sama oikeushenkilö on kirjannut yhdessä RTGS-järjestelmässä, tai maksutapahtumia, joita eri yhteisöt ovat kirjanneet toteuttaakseen ne saman shekkitilin kautta. Edellä mainitun tariffin soveltamista tarkastellaan ajoittain. Ainoastaan lähetettävä kansallinen keskuspankki / EKP palvelumaksut kansallisen RTGS-järjestelmän / EKP:n maksumekanismin (EPM) lähetettäviltä osapuolilta. Vastaanottava kansallinen keskuspankki / EKP ei peri maksuja vastaanottavalta osapuolelta. Kansallisten keskuspankkien keskinäisistä siirroista ei peritä maksuja, esimerkiksi silloin, kun lähettävä kansallinen keskuspankki / EKP toimii omasta puolestaan. Palvelumaksu kattaa maksumääräyksen jonokäsittelyn (mikäli tarpeen), lähettäjältä tehtävän veloituksen, vastaanottavan kansallisen keskuspankin / EKP:n kansallisten keskuspankkien keskinäisen tilin hyvittämisen lähetettävän kansallisen keskuspankin / EKP:n kirjanpidossa, maksun suorittamista koskevan ilmoituspyynnön (PSMR) lähettämisen yhteenkytkentäverkossa, lähetettävän kansallisen keskuspankin / EKP:n kansallisten keskuspankkien keksinäisen tilin veloittamisen vastaanottavan kansallisen keskuspankin / EKP:n kirjanpidossa, RTGS:n osallistujan hyvittämisen, maksun suorittamista koskevan ilmoituksen (PSMN) lähettämisen yhteenkytkentäverkossa, maksumääräyksen lähettämisen RTGS:n osallistujalle/vastaanottajalle ja maksun vahvistuksen (mikäli tarpeen). Targetin maiden välisiä maksuja koskevat palvelumaksut eivät kata lähettäjän ja sen kansallisen RTGS-järjestelmän, jonka osallistuja lähettäjä on, välisiä tietoliikenneyhteyskustannuksia. Näistä tietoliikenneyhteyksistä perittävä palvelumaksu suoritetaan edelleen kansallisten sääntöjen mukaisesti. Kansallisissa RTGS-järjestelmissä ei peritä palvelumaksua siirtomääräyksien muuttamisesta kansallisista valuuttayksiköistä euroiksi ja päinvastoin. RTGS-järjestelmissä voidaan veloittaa muita palvelumaksuja niiden mahdollisesti tarjoamista lisäpalveluista (esim. paperimuodossa olevien maksumääräysten kirjaamisesta). Mahdollisuutta soveltaa erilaisia palvelumaksuja sen mukaan, milloin maksumääräykset on pantu täytäntöön, tutkitaan järjestelmän toiminnan aikana saatujen kokemusten perusteella. LIITE IV TARGETIN AUKIOLOAIKA Target ja näin ollen Targetin osallistujina olevat tai siihen liitetyt kansalliset keskuspankit ja kansalliset RTGS-järjestelmät noudattavat seuraavia aukioloaikoja koskevia sääntöjä. 1. Targetin viiteaika on "Euroopan keskuspankin aika", jolla tarkoitetaan EKP:n kotipaikan paikallista aikaa. 2. Targetilla on yhteiset aukioloajat klo 7.00-18.00. 3. Aikaisempi aukioloaika ennen klo 7:ää on mahdollinen, sen jälkeen kun tästä on ensin ilmoitettu EKP:lle, i) kotimaan tilanteeseen liittyvistä syistä (esim. arvopaperikaupan selvitysten helpottamiseksi, nettokatteensiirtojärjestelmien saldojen kattamiseksi tai muiden kotimaisten transaktioiden hoitamiseksi, kuten kansallisten keskuspankkien RTGS-järjestelmiin öisin kanavoimien erätransaktioiden hoitamiseksi); ii) EKPJ:hin liittyvistä syistä (esim. sellaisina päivinä, kun on odotettavissa poikkeuksellisen suuria maksumääriä, tai jotta voitaisiin vähentää valuuttasiirtoriskejä, kun käsitellään sellaisia valuuttakauppojen eurosiirtoja, joihin liittyy Aasian alueen valuuttoja). 4. Asiakasmaksuja (sekä kotimaan että maiden välisiä maksuja) lakataan ottamasta vastaan yksi tunti ennen normaalia Targetin sulkeutumisaikaa; jäljelle jäävä aika käytetään vain pankkien keskinäisiin maksuihin (sekä kotimaan että maiden välisiin maksuihin) likviditeetin siirtämiseksi osallistujien välillä. Asiakasmaksut ovat MT100-sanomia tai vastaavia kansallisia sanomia (joissa käytetään MT100-sanomaa, jos ne ovat maiden välisiä maksuja). Kukin kansallinen keskuspankki päättää yhteistyössä toimialueellaan olevien pankkien kanssa siitä, milloin kellonaika 17.00 otetaan käyttöön kotimaisten maksujen vastaanottamisen lopetusajankohdaksi. Kansalliset keskuspankit voivat myös jatkaa niiden kotimaisten asiakasmaksujen käsittelyä, jotka olivat jonossa klo 17.00. LIITE V LUETTELO "ULKOMAILLA SIJAITSEVISTA" VAKUUKSISTA >TAULUKON PAIKKA>